নিজস্ব প্রতিবেদক, রায়গঞ্জ: আদালত কর্মীরা সময় মতো না আসায় তাদেরকে অপমান করে ঘর থেকে বের করে দিলেন বিচারক৷ বিচারকের এই দুর্ব্যবহার মেনে নিতে না পেরেই ক্ষোভে ফেটে পড়লেন আদালতের বাকি কর্মীরা৷ নিজেকে বাঁচাতে পুলিশের স্মরণাপন্ন হলেন বিচারক৷ পুলিশ আদালত চত্ত্বরে পৌঁছতেই রণক্ষেত্রের চেহারা নিল উত্তর দিনাজপুর জেলা আদালত চত্ত্বর৷ ঘটনার সামাল দিতে গিয়ে আদালতের বিক্ষোভরত কর্মীদের সঙ্গে বচসায় জড়িয়ে পড়ে পুলিশবাহিনী৷ শুরু হয় ধস্তাধস্তি৷ আহত হন রায়গঞ্জ থানার এএসআই৷ তাকে মারধর করা হয় বলেও অভিযোগ৷ এমনকি বিক্ষোভকারীদেরও মারধর করেছে পুলিশ, আদালত কর্মীরা পরে সেই অভিযোগও তোলেন৷ ঘটনায় দুই আদালত কর্মী ও দুজন পুলিশ আহত হন বলে জানা গিয়েছে।
বিচারকের দুর্ব্যবহারের বিরুদ্ধে সোচ্চার আদালত কর্মীরা, পুলিশের সঙ্গে ধস্তাধস্তিতে আহত চার